
Vörös oroszlán Teaház arculat-és csomagolásterv

Kulcsszavak: csomagolás tervezés; Kína; illusztráció; tea; arculat
Pályamunkámban egy létező teaháznak terveztem új arculatot, a Vörös Oroszlán
Teaháznak. Célom egy figyelemfelkeltőbb, színesebb, a fiatalabb generációt jobban
megszólító teázó volt, ami kitűnik a sok belvárosi kávézó és más vendéglátó helyiség
forgatagából, illetve, hogy az egész teázó hangulata tükrözze az ázsiai kultúrát, és annak
elvontságát is, de ugyanakkor a figuralitás is hangsúlyos legyen benne. Színeivel egy
vidámabb, élénk világot próbáltam megjeleníteni, sokszor az ezt kihangsúlyozó
pasztellszínű háttereket rendeltem a rajzokhoz. Az alapvetően kanyargó vonalvezetéssel
és az apróbb részletekkel légies és kissé szürreális világot szerettem volna létrehozni,
amely még azért befogadható és könnyen megkedvelhető a látogatók számára.
Az arculat központi elemei az illusztrációk, amelyek állatokat ábrázolnak, az ázsiai,
főként a kínai állatvilágból vettem néhány példát, amelyről azonnal asszociálhat a
befogadó erre az országra. Bennük közös, hogy mindegyik illusztráción láthatunk
madarakat, melyek a kínai szimbolika részei, és egységesítik a nyolc darab különálló
rajzot.



